รองศาสตราจารย์ **สุนีย์ สินธุเดชะ** นายกสภามหาวิทยาลัยรัตนบัณฑิต อดีตอธิการบดีมหาวิทยาลัยรัตนบัณฑิต อดีตอาจารย์ประจำสาขาวิชาการสอนภาษาไทย ภาควิชาหลักสูตรและการสอน คณะครุศาสตร์ จุฬาลงกรณ์มหาวิทยาลัย ที่พวกเรารู้จักกันโดยทั่วไปว่า **"อาจารย์แม่"** หรือที่นักเรียนในโรงเรียนสาธิตจุฬาลงกรณ์มหาวิทยาลัย ฝ่ายประถม และอนุบาลเรียกว่า **"คุณยาย"** และเป็นอดีตรองหัวหน้าพรรคถิ่นไทย

ประวัติ
-------

รศ.สุนีย์ สินธุเดชะ (เครือนิล) เกิดเมื่อวันที่ 7 มกราคม พ.ศ. 2479 ที่ตำบลขะเนจื้อ อำเภอแม่ระมาด จังหวัดตาก เริ่มเข้าศึกษาระดับชั้นประถมศึกษา - มัธยมศึกษาปีที่ 6 ที่โรงเรียนสตรีผดุงปัญญา จังหวัดตาก สำเร็จการศึกษาระดับปริญญาตรีอักษรศาสตรบัณฑิตและครุศาสตรบัณฑิต จากจุฬาลงกรณ์มหาวิทยาลัย (นักเรียนทุนกระทรวงศึกษาธิการ)  ศึกษาดูงานที่มหาวิทยาลัยShatee University ประเทศสิงคโปร์ศึกษาดูงานการเรียนการสอนวิชาการโรงแรม ณ มหาวิทยาลัยฮาวาย ศึกษาดูงานการศึกษาภาษาต่างประเทศและกิจกรรมด้านการเรียนวิชาการโรงแรม ณ มหาวิทยาลัยโตเกียว ประเทศญี่ปุ่น และได้รับพระราชทานปริญญาดุษฎีบัณฑิตสาขานิเทศศาสตร์จากมหาวิทยาลัยราชภัฏสวนสุนันทา ได้รับพระราชทานปริญญาดุษฎีบัณฑิตปรัชญา สาขาพัฒนศึกษา จากมหาวิทยาลัยขอนแก่น

หลังจบการศึกษาจึงเข้ารับราชการเป็นอาจารย์สอน โรงเรียนสาธิตจุฬาลงกรณ์มหาวิทยาลัย ต่อมาจึงย้ายมาเป็นอาจารย์ประจำสาขาวิชาการสอนภาษาไทย ภาควิชาหลักสูตรและการสอน คณะครุศาสตร์ จุฬาลงกรณ์มหาวิทยาลัย รวมทั้งเป็นอาจารย์พิเศษ โรงเรียนผู้บังคับหมวดทหารอากาศ สถาบันจิตวิทยาและความมั่นคง มหาวิทยาลัยศิลปากร วิทยาลัยแพทยศาสตร์กรุงเทพมหานครและวชิรพยาบาล (มหาวิทยาลัยนวมินทราธิราชในปัจจุบัน) วิทยาลัยพยาบาลตำรวจ และอีกหลายสถาบัน

อาจารย์แม่สมรสกับ พลอากาศตรี ประเทศ สินธุเดชะ มีบุตรสาวคนเดียว คือ ดร.นิธินาถ สินธุเดชะ เตลาน หลังเกษียณอายุราชการแล้ว รศ.สุนีย์ สินธุเดชะ ได้เข้ามารับตำแหน่งอธิการบดีมหาวิทยาลัยรัตนบัณฑิต ระหว่างปี พ.ศ. 2547 – 2554 และนายกสภามหาวิทยาลัยรัตนบัณฑิต ตั้งแต่ปี พ.ศ. 2555

งานการเมือง
-----------

อาจารย์สุนีย์ เคยร่วมงานการเมืองกับ ดร.พิจิตต รัตตกุล โดยเข้ารับตำแหน่งรองหัวหน้าพรรคถิ่นไทย ในปี พ.ศ. 2543 ต่อมาในปี พ.ศ. 2544 ได้ลาออกจากพรรคถิ่นไทย จึงได้ลดบทบาททางการเมืองลงไป

งานการพูด
---------

อาจารย์แม่นั้นมีชื่อเสียงมาจากการโต้วาทีที่จุฬาลงกรณมหาวิทยาลัยในช่วง 14 ตุลาและ  6 ตุลากับการโต้วาทีกับนักศึกษา โดยมีการโต้ที่เด็ดขาด เฉียบแหลม สามารถตอบโต้ได้ทุกคำค้านของฝ่ายค้าน หยิบประเด็นใดมาก็สามารถโต้ได้หมด โดยอาจารย์แม่เคยเป็นนักพูดประจำรายการทีวีวาที เป็นแขกรับเชิญยุคแรกกับรายการจันทร์กะพริบ รายการสี่ทุ่มสแควร์ และมักถูกเชิญให้ไปเป็นกรรมการตัดสินการพูดโต้วาทีหลายครั้ง เมื่ออาจารย์แม่มีอายุมากขึ้นก็เริ่มรับงานน้อยลงวางมือทั้งงานพูดและงานบริหาร

งานบันเทิง
----------

### ผลงานภาพยนตร์

* พ.ศ. 2538 - บินแหลก
* พ.ศ. 2542 - แตก 4 รัก โลภ โกรธ เลว (รับเชิญ)

### ผลงานละคร

* พ.ศ. 2535 - ดอกไม้ของนายแย้ (ช่อง 3)

### ผลงานพิธีกร

* ทีวีวาที
* จั๊กจั่นบันเทิง คู่กับ ชาญณรงค์ ขันทีท้าว

### ผลงานโฆษณา

* โฆษณา ยาสีฟันอีโมฟอร์ม(emofrom)
* โฆษณา น้ำยาบ้วนปากอีโมฟอร์ม(emofrom)
* โฆษณา ขนมgussen
* โฆษณา RBAC

เครื่องราชอิสริยาภรณ์
---------------------

* พ.ศ. 2533 –  เครื่องราชอิสริยาภรณ์อันมีเกียรติยศยิ่งมงกุฎไทย ชั้นสูงสุด มหาวชิรมงกุฎ (ม.ว.ม.)
* พ.ศ. 2530 –  เครื่องราชอิสริยาภรณ์อันเป็นที่เชิดชูยิ่งช้างเผือก ชั้นที่ 1 ประถมาภรณ์ช้างเผือก (ป.ช.)
* พ.ศ. 2528 –  เหรียญจักรพรรดิมาลา (ร.จ.พ.)

อ้างอิง
-------

1. ↑  *ลูกยุคโลกาภิวัฒน์*, หน้า 28-31. "แม่บ้านสราญ" โดย รศ.สุนีย์ สินธุเดชะ. นิตยสารสราญ: ปีที่ 1 ฉบับที่ 2 กันยายน 2540
2. ↑  ประกาศนายทะเบียนพรรคการเมือง เรื่อง ตอบรับการเปลี่ยนแปลงคณะกรรมการบริหารพรรค นโยบายพรรค ข้อบังคับพรรค และกรรมการบริหารพรรคถิ่นไทย
3. ↑  "ข้อมูลจากโครงการแลกเปลี่ยนวัฒนธรรมและภาษา IES". คลังข้อมูลเก่าเก็บจากแหล่งเดิมเมื่อ 2011-02-24. สืบค้นเมื่อ 2010-08-09.
4. ↑  สารนายกสภามหาวิทยาลัย
5. ↑  ราชกิจจานุเบกษา, ประกาศสำนักนายกรัฐมนตรี เรื่อง พระราชทานเครื่องราชอิสริยาภรณ์ เก็บถาวร 2015-09-27 ที่ เวย์แบ็กแมชชีน, เล่ม ๑๐๗ ตอนที่ ๒๔๐ ง ฉบับพิเศษ หน้า ๑๒, ๔ ธันวาคม ๒๕๓๓
6. ↑  ราชกิจจานุเบกษา, ประกาศสำนักนายกรัฐมนตรี เรื่อง พระราชทานเครื่องราชอิสริยาภรณ์ เก็บถาวร 2015-09-30 ที่ เวย์แบ็กแมชชีน, เล่ม ๑๐๔ ตอนที่ ๒๔๗ ง ฉบับพิเศษ หน้า ๒๑, ๑ ธันวาคม ๒๕๓๐
7. ↑  ราชกิจจานุเบกษา, แจ้งความสำนักนายกรัฐมนตรี เรื่อง พระราชทานเหรียญจักรมาลาและเหรียญจักรพรรดิมาลา, เล่ม ๑๐๓ ตอนที่ ๕๘ ง ฉบับพิเศษ หน้า ๓๓๓, ๑๔ เมษายน ๒๕๒๙

  


| * ด
* ค
* ก
หนังสือพิมพ์ไทยรัฐ |
| --- |
| องค์กร | บริษัท วัชรพล จำกัด · มูลนิธิไทยรัฐ · โรงเรียนไทยรัฐวิทยา |  |
| ผู้บริหาร | *กำพล วัชรพล · คุณหญิงประณีตศิลป์ วัชรพล*สราวุธ วัชรพล · ยิ่งลักษณ์ วัชรพล · อรพรรณ วัชรพล |
| คอลัมนิสต์ | สมชาย กรุสวนสมบัติ (ซูม, จ่าแฉ่ง) · นิติภูมิ นวรัตน์ · *หม่อมราชวงศ์ถนัดศรี สวัสดิวัตน์* · สุนีย์ สินธุเดชะ · สมชัย กตัญญุตานันท์ (ชัย ราชวัตร) · ศักดา แซ่เอียว (เซีย) · ทีมงานนิตยสารต่วย’ตูน
*ประยูร จรรยาวงษ์ · แถมสิน รัตนพันธุ์ (ลัดดา) · สาทิส อินทรกำแหง · แสงชัย สุนทรวัฒน์ · โรจน์ งามแม้น (เปลว สีเงิน) · ดีพร้อม ไชยวงศ์เกียรติ* |
| สื่อ | ไทยรัฐทีวี |
| หมวดหมู่ |